[Foto’s] Dapper hond baklei verbete teen inbrekersFoto: Facebook. Lara, ŉ sewejarige pit bull-teef van Pretoria, het Donderdagmiddag vir lewe en dood geveg teen inbrekers wat haar met messe en skroewedraaiers aangeval het. Jean du Venhage, Lara se eienaar, het aan Maroela Media vertel Lara is slegs vyf dae voor dié aanval gif ingegee by sy huis in Booysens. “Ons dink dit was dieselfde aanvallers wat al die hindernisse uit die pad wou kry om by die huis in te breek. Hulle het die huis dopgehou. Normaalweg is heelwat bure so teen 12:00 se kant tuis, maar dié keer was daar nie een nie,” het Du Venhage gesê. Du Venhage het gesê hy vermoed die boosdoeners het gedink Lara is dood toe hulle die erf binnegekom het. Du Venhage se vrou en sewejarige dogtertjie het die middag op Lara afgekom waar sy lam van skok in ŉ plas bloed buite die huis gelê het. Hulle het hom onmiddellik gebel en hy het hom huis toe gehaas. By sy aankoms het hy sy vrou en dogter langs die bebloede Lara aangetref. “Sy het in haar hok gelê en slaap en op [die inbrekers] afgestorm toe hulle by die voordeur kom. Sy wou ons huis en haar yorkie-maatjie, Lilly, beskerm. Ek dink sy het een van die mans aan sy arm beetgekry en hy het haar herhaaldelik met sy ander hand met ŉ mes gesteek,” het Du Venhage vertel. Volgens hom het Lara talle skroewedraaier- en meswonde aan haar gesig, bors en voorpote opgedoen. “Die swelling begin nou al sak, dit gaan beter met haar. Ek maak al haar kos sag omdat dit vir haar nog ŉ bietjie moeilik is om te eet. Een van haar slagtande is ook weg, ek vermoed dis in die aanvaller se arm.” Du Venhage vertel die aanvallers het bo-oor ŉ “sesvoetmuur met omtrent twee voet lemmetjiesdraad bo-op” gevlug. Daar kan ook bloed aan die muur gesien word. ŉ Saak van poging tot huisroof en dieremishandeling is by die polisie aanhanging gemaak. Volgens Du Venage het die forensiese span eers Vrydagoggend ná ŉ reënbui by hul huis opgedaag. Du Venhage sê hy hoop dié storie laat mense ŉ bietjie anders dink oor pit bulls.